龔如心

龔如心生前係香港最有錢嘅女人，又俾福布斯雜誌評為亞洲頭號女富豪，資產超過300億港紙。龔如心響中國上海出世，之後成家搬到香港住，最後變咗做香港企業家，後生嗰時同佢老公王德輝一齊搞華懋集團。由於成日以兩條辮嘅造型露面，因此有「小甜甜」嘅稱號。

娘家 
龔如心阿爸係龔雲龍，係英國漆廠ICI公司嘅職員，不過喺1949年死咗，淨返阿媽。二妹係叫龔中心，三弟叫龔仁心，係醫生，四妹龔因心，響華懋做。

生平 
龔如心1937年響上海出世，香港瑪利諾修院學校中五畢業。

華懋集團前身嘅華懋公司，就係佢老爺王廷歆1940年代響上海開嘅。因為華懋公司係做塑膠原料、飼料、漂染、西藥生意，所以王廷歆同龔雲龍兩家喺上海有生意來往。而龔如心、王德輝就由細玩到大。

1945年二戰結束，華懋公司搬來香港，而王德輝1947年來香港讀書，而龔如心就1955年中到香港，住響王家。1955年9月29號龔如心十八歲生日，佢就嫁畀王德輝，入佢家公華懋有限公司幫手，1960年兩仔爺開華懋置業，做地產生意，最後變成家下華懋集團。1967年暴動，兩夫婦就趁平賣入唔少地，發大達。1968年，夫婦不和，大家都有外遇，最後都有和解。王德輝係不育嘅，所以兩夫婦無仔女。

1970年代華懋係香港數一數二嘅華資地產商。

1983年王德輝俾人綁架，龔如心畀咗 8,580 萬贖金先放人。1990年王德輝又俾人綁架，龔如心畀咗 4.68 億元贖金後，王德輝都係連影都無。龔如心透過攤薄王德輝嘅參明有限公司股份，接管華懋集團主席。1997年獲選美國《福布斯》世界超級富豪榜之中，華人女性排第一。

王德輝遺產爭奪戰 

1999年王廷歆入稟高等法院，宣布失蹤多年嘅王德輝死亡，王廷歆同龔如心爭遺產，對簿公堂。2001年翁媳世紀爭產案開審，審咗172日。2002年高等法院裁定龔如心所持1990年遺囑係偽造，王廷歆跟1968年遺囑，係遺產唯一受益人。警方商業罪案調查科重拉咗龔如心，話佢偽造文件，不過准佢自簽保釋金5500萬蚊。2004年上訴庭駁回龔如心上訴，維持原判。2005年終審庭宣布龔如心上訴得直，係王德輝遺產唯一受益人，保住逾300億元身家。2006年10月終審庭判龔如心贏訴訟費，估計可獲2.85億元。

病死 
龔如心喺2004年被診斷患卵巢癌，需接受化療控制病情。2007年4月3號，龔如心響養和醫院病死。

其後商人陳振聰宣稱有龔如心2006年遺囑，話自己可以攞晒龔如心所有遺產。陳振聰同埋華懋慈善基金因而對簿公堂，引發龔如心遺產爭奪戰。

資料來源 
龔如心：亞洲第一富婆
世紀爭產案：龔如心不服原判7大理由周旋到底
龔如心-牛股網
八年噩夢終結：龔如心狂喜開香檳
龔如心昨逝世2007年4月4號
《小甜甜Nina Nina》：《Candy Candy》的本地化
爭產案

上海人
香港有錢人
華懋集團
如心